RESOLUCIÓN do 2 de xullo de 2004, da Dirección Xeral de Formación Profesional e Ensinanzas Especiais, pola que se ditan instrucións para o desenvolvemento dos ciclos formativos de formación profesional específica no curso 2004-2005.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 09/07/2004

O Decreto 239/1995, do 28 de xullo (DOG do 16 de agosto), establece para a Comunidade Autónoma de Galicia a ordenación xeral das ensinanzas de formación profesional e as directrices sobre os seus títulos, define a estrutura común da ordenación académica dos títulos profesionais e establece as finalidades do módulo de formación en centros de traballo. No artigo 17 deste decreto establécense os criterios para a avaliación do alumnado que cursa un ciclo formativo e, concretamente, para o módulo de FCT, e indícase tamén que a superación dun ciclo formativo requirirá a avaliación positiva en todos e en cada un dos módulos profesionais que o compoñan.
O Decreto 324/1996, do 26 de xullo (DOG do 9 de agosto) polo que se aproba o Regulamento orgánico dos institutos de educación secundaria, e a Orde do 1 de agosto de 1997 (DOG do 2 de setembro) pola que se ditan instrucións para o desenvolvemento do Decreto 324/1996 establecen a organización e funcionamento dos institutos de educación secundaria.
Os procedementos de acceso e admisión a ciclos formativos están regulados para a Comunidade Autónoma de Galicia pola Orde do 24 de abril de 2000 (DOG do 30 de maio), que regula o procedemento para a admisión do alumnado no bacharelato e nos ciclos formativos de formación profesional específica de grao medio en centros sostidos con fondos públicos; pola Orde do 12 de abril de 2002 (DOG do 29 de abril), que regula a admisión de alumnado nos ciclos formativos de formación profesional específica de grao superior en centros sostidos con fondos públicos.
A Orde do 31 de maio de 1999 (DOG do 1 de xullo, con corrección de erros no DOG do 23 de xullo), pola que se regula o desenvolvemento, en réxime ordinario e de adultos dos ciclos formativos de formación profesional específica, recolle a experiencia da implantación anticipada destas ensinanzas e establece o marco normativo en que se desenvolverán os ciclos formativos de formación profesional específica, en réxime ordinario ou para as persoas adultas, posibilitando a oferta de forma parcial dos ciclos formativos. Así mesmo, a Orde do 16 de xullo de 2002 (DOG do 13 de setembro) regula a avaliación e a acreditación académica do alumnado que cursa as ensinanzas de formación profesional específica na Comunidade Autónoma de Galicia. Estas dúas ordes autorizan a Dirección Xeral de Formación Profesional e Ensinanzas Especiais a ditar as instrucións que cum
pran para o desenvolvemento e a aplicación do previsto nelas e, na súa virtude, esta dirección xeral
RESOLVE:
I. Funcionamento xeral dos ciclos formativos.
Primeiro.-Obxecto e ámbito de aplicación.
Esta resolución ten por obxecto ditar instrucións para o desenvolvemento dos ciclos formativos de formación profesional específica no curso 2004-2005 no ámbito da Comunidade Autónoma de Galicia.
Segundo.-Matrícula.
A matrícula realizarase para todo o ciclo formativo segundo os prazos establecidos na Resolución do 23 de abril de 2004 (DOG do 30 de abril), pola que se ditan instrucións sobre o acceso e a admisión aos ciclos formativos de formación profesional específica para o curso 2004-2005.
Terceiro.-Constitución de grupos.
Para cada ciclo formativo constituirase, con carácter xeral, un único grupo de alumnos e alumnas por centro educativo. Para poder ampliar a oferta e organizar máis dun grupo de alumnos cumprirá a autorización expresa da Dirección Xeral de Formación Profesional e Ensinanzas Especiais.
Cuarto.-Número de alumnos por grupo.
1. O número máximo de alumnos por grupo será de 30, agás nos ciclos formativos que se relacionan no anexo VIII, que será de 22. Para estes efectos non se contabilizará o alumnado repetidor.
Calquera modificación destes límites requirirá autorización expresa da Delegación Provincial da Consellería de Educación e Ordenación Universitaria, tras un informe do Servizo de Inspección Educativa.
2. A formalización da matrícula nos centros sostidos con fondos públicos dependentes da Consellería de Educación e Ordenación Universitaria quedará condicionada a que haxa un número mínimo de dez persoas admitidas para cada un dos ciclos formativos.
3. A impartición destas ensinanzas cun número menor de alumnos e/ou alumnas exixirá autorización expresa da Dirección Xeral de Formación Profesional e Ensinanzas Especiais, tras un informe do Servizo de Inspección Educativa, e non se poderá, no entanto, formalizar matrícula ningunha. Esta condición do número mínimo de alumnos e/ou alumnas debe ser posta en coñecemento das persoas interesadas no momento da súa preinscrición.
Quinto.-Horario do ciclo formativo.
1. A distribución trimestral dos módulos que constitúen o ciclo formativo e o seu número de horas serán os que se indican no anexo VII desta resolución, no que tamén se reflicte, para os centros sostidos con fondos públicos, o número de sesións semanais que corresponde no caso de organización horaria en sesións de 50 minutos.
2. Aqueles centros que establezan no seu proxecto curricular unha modalidade horaria especial, con base
nas súas características específicas ou polas dos ciclos que imparten, deberano solicitar á delegación provincial correspondente, que, tras un informe do Servizo de Inspección Educativa, resolverá o que proceda respectando, en todo caso, a distribución trimestral e o número de horas totais dos módulos que aparecen no anexo VII desta resolución.
3. A Dirección Xeral de Formación Profesional e Ensinanzas Especiais poderá autorizar outras modalidades horarias diferentes, adecuadas ás singulares características de colectivos concretos.
4. Coa finalidade de que se poida verificar o cumprimento do horario mínimo para cada ciclo, a dirección do centro remitirá ao Servizo de Inspección Educativa antes do 20 de outubro un calendario no que vaian especificados os días lectivos de formación no centro educativo, xunto co horario semanal do grupo incluído no documento, segundo o establecido no regulamento orgánico do centro.
Sexto.-Profesorado de centros públicos.
1. Cada módulo dun ciclo formativo constitúe unha unidade de oferta formativa e, xa que logo, será impartido, con carácter xeral, soamente por un profesor ou unha profesora.
2. Mentres o alumnado do ciclo formativo estea realizando o módulo profesional de formación en centros de traballo, a xefatura de estudos, co apoio do titor ou da titora do ciclo formativo e do xefe ou a xefa do departamento, elaborará o novo horario do profesorado que resulte coas horas vacantes, que lle dará a coñecer ao profesorado e, de ser o caso, aos pais ou titores legais. Durante este período, o profesorado con atribución docente no ciclo ou módulo, realizará, entre outras, as seguintes actividades:
a) Impartición e avaliación de actividades de recuperación ao alumnado que teña pendente de superar algún módulo profesional.
b) Elaboración de propostas de modificación e actualización permanente do proxecto curricular do ciclo. Esta actividade implicará un só profesor do departamento, que a desenvolverá en non máis de tres horas semanais do seu horario individual e sempre baixo a coordinación e o seguimento do seu xefe ou da súa xefa de departamento.
c) Apoio aos PGS e ás materias de iniciación profesional ofrecidas na ESO pertencentes á mesma familia profesional do ciclo do que o profesor ou a profesora libere horas lectivas.
d) Impartición de actividades de formación profesional ocupacional e formación profesional continua, no caso en que estean autorizadas no centro educativo.
e) Realización voluntaria de operacións programadas polo departamento para a mellora das instalacións onde se imparte o ciclo formativo.
f) Participación nas actividades de actualización e formación que convoque a Consellería de Educación e Ordenación Universitaria.
En calquera caso, a permanencia obrigatoria en horario fixo no centro do profesorado afectado polo
cambio de horario será de 23 horas semanais, e a súa permanencia mínima diaria no centro non será inferior ás tres horas, en cumprimento dos artigos 79 e 81, respectivamente, da Orde do 1 de agosto de 1997.
A proposta do novo horario enviarase, para a súa aprobación definitiva, ao servizo correspondente de inspección educativa, inmediatamente despois de finalizada a avaliación ordinaria previa á realización da FCT.
Sétimo.-Módulo profesional de segunda lingua estranxeira.
Os centros realizarán a oferta do módulo profesional de segunda lingua estranxeira para os ciclos formativos nos que así se establece no anexo VII desta resolución, consonte os recursos dispoñibles, de entre os seguintes: alemán, francés, italiano e portugués.
En todo caso, a lingua que se imparta será a mesma para todo o alumnado do grupo.
Oitavo.-Módulo profesional de proxecto integrado (PI).
1. O módulo de proxecto integrado será impartido unicamente por un profesor ou unha profesora que teñan atribución docente no ciclo formativo, que contribuirá de xeito específico ao logro das seguintes finalidades:
-Comprender globalmente aspectos sobresalientes da competencia profesional característica do título que se abordasen noutros módulos profesionais do ciclo formativo.
-Integrar ordenadamente distintos coñecementos sobre organización, características, condicións, tipoloxías, técnicas e procesos que se desenvolvan nas diferentes actividades produtivas do sector ao que corresponde o título.
-Adquirir, se é o caso, coñecementos, habilidades, destrezas e actitudes que favorezan o desenvolvemento daquelas capacidades relacionadas coa profesión para a que se forma, que, aínda sendo demandadas polo contorno produtivo en que radica o centro, non se poidan recoller no resto de módulos profesionais.
2. O proxecto integrado desenvolverase tomando como referencia un proceso produtivo, real ou simulado, e debe cumprir o seguinte:
-Analizar a relación e a contribución das distintas etapas da organización, a programación e o control dun proceso.
-Determinar as especificacións do proceso produtivo dun artigo (materia prima, medio produtivo, método operativo, etc.) e os métodos que aseguren a calidade, a partir das especificacións dun deseño, dun pedido, de obxectivos de calidade, dos recursos dispoñibles e de catálogos comerciais de materiais.
-Determinar a viabilidade das especificacións do proceso de produción e, se cumprir, as medidas correctoras a partir da elaboración e a avaliación do prototipo.
-Determinar a cantidade de recursos, o nivel óptimo de existencias, os sistemas de traballo e de control
da produción máis adecuada e a organización das liñas de produción, aprovisionamento, mantemento preventivo dos recursos e as fases produtivas necesarias para a produción, en función dos recursos dispoñibles, do volume e da variedade do pedido, así como dos prazos establecidos.
-Determinar as medidas correctoras que se deben tomar e a súa viabilidade no hipotético proceso de produción, para garantir as condicións de produción establecidas, considerando as posibles anomalías, incidencias ou desviacións simuladas.
3. Este módulo forma parte do currículo dos ciclos formativos de grao superior que se indica no anexo VII desta resolución. A avaliación farase de xeito individual por cada alumno e tomando como referencia as capacidades terminais elementais que se indican no módulo.
II. Formación en centros de traballo (FCT).
Noveno.-Definición e finalidades.
1. O módulo profesional de formación en centros de traballo, en diante FCT, é un bloque coherente de formación específica no cal os obxectivos están constituídos por un conxunto de capacidades terminais elementais, que orientan as actividades formativas de referencia que constitúen os contidos que o alumnado debe realizar nun centro de traballo. Este módulo ten carácter obrigatorio en todos os ciclos formativos e desenvolverase procurando aplicar as competencias profesionais adquiridas no centro educativo complementándoas con aquelas previamente identificadas entre as actividades produtivas do centro de traballo.
A característica máis relevante do módulo de FCT é que se desenvolve nun ámbito produtivo real, onde o alumnado poderá observar e desempeñar as funcións propias das distintas ocupacións relativas a unha profesión, coñecer a organización dos procesos produtivos ou de servizos, e as relacións sociolaborais na empresa ou no centro de traballo, coa orientación e a asesoría permanente dos responsables do seguimento e da avaliación das súas actividades.
2. O módulo profesional da FCT, de acordo co establecido no artigo 7.3º do Decreto 239/1995, está encamiñado de forma específica ao logro das seguintes finalidades:
a) Complementar a adquisición polo alumnado da competencia profesional conseguida no centro educativo, mediante a realización dun conxunto de actividades de formación previamente identificadas e delimitadas entre as actividades produtivas do centro de traballo.
b) Contribuír ao logro do conxunto de finalidades descritas para a formación profesional no artigo 21 do referido decreto.
c) Avaliar os aspectos máis relevantes da competencia profesional adquirida polo alumnado.
3. A duración da FCT será a que se establece no anexo VII para cada ciclo formativo.
4. O período de FCT constitúe unha parte obrigatoria dos currículos dos ciclos. Consecuentemente, a súa
realización non dá dereito á percepción por parte do alumnado de compensación económica ningunha distinta das bolsas e axudas ao estudo de carácter xeral.
Décimo.-Xestión do módulo de FCT.
1. Na xestión do módulo de FCT son obrigatorios os seguintes documentos:
a) Convenio específico que recolla a relación de alumnos e alumnas por cada centro de traballo. Asinarase un convenio por cada tipo de ensino, utilizando o modelo que aparece como anexo I desta resolución.
b) Carpeta de seguimento e avaliación da FCT: documentos individualizados para cada alumno ou alumna emitidos polo programa FCT-Xade, que comprenden a ficha de identificación, o plan individualizado de FCT (anexo II), as follas semanais de seguimento das actividades realizadas (anexo III) e a dilixencia de pechamento.
2. Os centros están obrigados a subministrar á Dirección Xeral de Formación Profesional e Ensinanzas Especiais canta información lles sexa requirida, de acordo coa lexislación vixente en materia de protección de datos, relativa ao desenvolvemento do módulo de FCT por parte do seu alumnado que curse ciclos formativos de formación profesional e programas de garantía social.
3. A xestión dos documentos e dos datos relativos ao desenvolvemento do módulo de FCT deberase levar a cabo mediante a utilización da aplicación informática FCT-Xade, subministrada pola Consellería de Educación e Ordenación Universitaria, que será a única aplicación oficial de asistencia aos centros na xestión do módulo. Non se admitirá a utilización doutras aplicacións informáticas para a emisión de documentos nin para a subministración de datos.
4. Os centros educativos comezarán a carga dos datos relativos ao alumnado e ás empresas cando menos dous meses antes da data prevista para o inicio da realización do módulo de formación en centros de traballo, utilizando a aplicación informática antes mencionada.
Décimo primeiro.-Convenios.
1. Os centros educativos que imparten ciclos formativos de formación profesional específica na Comunidade Autónoma de Galicia subscribirán convenios con centros de traballo pertencentes a empresas, agrupacións ou asociacións de empresas, institucións públicas ou organismos que teñan por finalidade a acollida dun alumno ou dunha alumna, ou dun grupo deles, para a realización dun programa formativo que desenvolva adecuadamente o currículo do módulo de FCT, de acordo co perfil profesional que debe lograr o alumnado, segundo establece o real decreto de ensinanzas mínimas de cada título profesional e o currículo correspondente.
2. O centro educativo, co obxecto de asinar os convenios específicos, iniciará contactos coas entidades colaboradoras con suficiente antelación á data prevista para o inicio do desenvolvemento do módulo de FCT. Os convenios asinaranse unha vez celebrada a sesión de avaliación previa á realización da FCT.
3. Os convenios específicos de colaboración para a realización das actividades de formación en centros de traballo deberán formalizarse por escrito, segundo o modelo que figura como anexo I desta resolución e que emite a aplicación FCT-Xade. Serán asinados polo director ou a directora do centro e pola persoa que represente legalmente o centro de traballo da empresa ou institución colaboradora. Asinarase un convenio por cada tipo de ensino. Estes convenios identificarán os alumnos e as alumnas que acollerá a entidade colaboradora asinante.
4. A duración destes convenios específicos de colaboración será a prevista para o período de desenvolvemento do módulo de FCT, que se considerará improrrogable.
5. Os convenios asinados polos centros deberán ser identificados mediante un código que estará integrado por 21 díxitos: os oito primeiros corresponderán ao código identificativo do centro; os sete seguintes identificarán o ensino; os tres seguintes identificarán o centro de traballo, para o que se poderá utilizar a codificación empregada anteriormente no centro para identificar os centros de traballo; os tres últimos identificarán a orde correlativa dos convenios asinados polo centro educativo con ese centro de traballo. Cada grupo de díxitos será separado mediante un guión.
6. Por tratarse dun módulo de impartición e superación obrigatoria e para garantir a obxectividade na súa avaliación, non se asinarán convenios específicos de colaboración para o desenvolvemento da FCT en centros de traballo nos que o empresario ou a empresaria, a persoa responsable, o titor ou a titora manteñan relacións de familiaridade, ata o terceiro grao, con algún alumno ou algunha alumna que se designara para eses centros.
7. O centro educativo non pode ter consideración de empresa para a realización da FCT.
8. Os convenios específicos de colaboración poderán ser rescindidos por calquera das partes, mediante denuncia dalgunha delas, que lle será comunicada á outra cunha antelación mínima de cinco días e baseada nalgunha das seguintes causas:
a) Cesamento de actividades dalgunha das partes asinantes do convenio.
b) Forza maior que imposibilite o desenvolvemento das actividades programadas.
c) Incumprimento das cláusulas establecidas no convenio específico de colaboración, inadecuación pedagóxica das prácticas formativas ou vulneración das normas que estean en cada caso vixentes en relación coa realización das actividades programadas.
d) Mutuo acordo entre o centro docente, adoptado polo director ou a directora, e o centro de traballo da empresa ou institución colaboradora.
9. Poderase excluír do convenio e, de ser o caso, da realización da FCT na correspondente convocatoria un alumno ou unha alumna, ou un grupo deles, nos seguintes casos:
a) Faltas de asistencia, consonte o artigo 3.3º da Orde do 16 de xullo de 2002 (DOG do 13 de setembro).
b) Actitude incorrecta atendendo ao código disciplinario da empresa ou falta de aproveitamento, tras unha audiencia ao alumno ou á alumna.
Décimo segundo.-Programación da formación en centros de traballo.
1. O módulo de FCT esixe a elaboración dun plan individualizado de FCT (anexo II), que consiste no conxunto de actividades formativo-produtivas, ordenadas no tempo e no espazo, que debe realizar un alumno ou unha alumna durante as horas establecidas para tal fin no centro de traballo. Estas actividades, inspiradas polas unidades de competencia do perfil do título, serán o complemento final para conseguir a competencia profesional característica do título e proporcionarán as situacións de avaliación necesarias para a acreditación desa competencia expresada nas capacidades terminais elementais do módulo de FCT.
Agás en sectores produtivos ou de servizos altamente homoxéneos, centros de traballo diferentes requiren plans individualizados de FCT diferentes como medio para garantiren que o módulo profesional que o alumnado desenvolva no centro de traballo se poida cumprir e avaliar.
2. En zonas ou sectores onde se constate que o posto formativo ofrecido por un centro de traballo sexa insuficiente para conseguir todas as capacidades terminais da FCT, o profesor-titor ou a profesora-titora e o coordinador ou a coordinadora da FCT, se for o caso, realizarán a selección de centros de traballo que constitúan o plan individualizado de FCT, debendo ser un máximo de dous centros de traballo. No caso de que o alumnado desenvolva a FCT en máis dun centro de traballo cubrirase un exemplar dos anexos I e II para cada un deles. Se se precisase realizar a FCT excedendo o límite de centros de traballo establecido na presente resolución solicitaráselle autorización ao Servizo de Inspección Educativa, segundo o modelo do anexo IV desta resolución, na que se incluirá a xustificación razoada, o calendario e o horario proposto, engadindo copia dos anexos I e II. O inspector ou a inspectora comunicaranlle ao centro a correspondente resolución pola que se autoriza ou rexeita a
proposta antes do inicio do período previsto para a realización da FCT.
Naquelas familias profesionais nas que o horario produtivo sexa inferior ás 40 horas semanais poderanse simultanear empresas para complementar as actividades programadas.
3. Os elementos dos que consta o plan individualizado de FCT son:
a) Capacidades terminais elementais da FCT establecidas no currículo do ciclo formativo ou, de ser o caso, as capacidades terminais do módulo de FCT definidas no documento base do título.
b) Actividades formativas tomadas das de referencia que establece o currículo e, de ser o caso, dos criterios de avaliación establecidos no documento base do título, que deben permitir executar ou, de ser o caso, completar a competencia profesional correspondente ao título.
c) Áreas ou departamentos do centro de traballo polos que rotará o alumnado, coa distribución temporal correspondente.
É especialmente importante que no proceso de elaboración do plan individualizado de FCT sexan ben identificadas as actividades formativas relacionadas coas capacidades terminais elementais do módulo de FCT e coa competencia profesional que debe evidenciar.
4. No plan individualizado de FCT recolleranse as avaliacións correspondentes a cada capacidade terminal elemental descrita.
Décimo terceiro.-Períodos de realización das actividades da formación en centros de traballo.
1. Como norma xeral, o módulo de FCT realizarase ao final de cada ciclo formativo, unha vez superada a formación cursada no centro educativo nun só período e de xeito ininterrompido.
2. O módulo de FCT desenvolverase entre os días 1 de setembro e 30 de xuño. O número de horas de estadía do alumnado no centro de traballo será o indicado nos decretos dos currículos correspondentes da Comunidade Autónoma de Galicia e no anexo VII desta resolución.
3. O desenvolvemento das estadías do alumnado no centro de traballo seguirá o horario laboral da entidade colaboradora, salvo que no plan individualizado de FCT se estableza outro horario, que non poderá ser, en ningún caso, superior ás oito horas diarias e ás corenta semanais.
a) A realización da FCT nas fins de semana ou durante vacacións, motivada pola especificidade do proceso produtivo propio de cada familia profesional, deberá ser autorizada expresamente pola Dirección Xeral de Formación Profesional e Ensinanzas Especiais, logo dun informe do Servizo de Inspección Educativa. Os centros remitirán, dous meses antes da realización da FCT, á delegación provincial correspondente, xunto co plan individualizado de FCT (anexoII), unha solicitude, segundo o modelo do anexo IV, na que se inclúa a xustificación da actividade que requira o horario solicitado, o calendario e o horario proposto. Os servizos de inspección educativa empregarán o modelo do anexo IV para a emisión do preceptivo informe. A resolución pola que se autorice ou rexeite a proposta de calendario e horario comunicaráselle ao centro educativo antes do inicio do período previsto para a realización da FCT.
b) Excepcionalmente, a Dirección Xeral de Formación Profesional e Ensinanzas Especiais poderá autorizar, tras un informe do Servizo de Inspección Educativa, a realización do módulo de FCT na franxa horaria comprendida entre as 23:00 horas e as 6:00 horas. Os centros e os servizos de inspección seguirán o procedemento descrito anteriormente.
4. A realización do módulo de FCT anticipadamente á finalización da formación no centro educativo, segundo se recolle no artigo 6 da Orde do 16 de xullo de 2002 (DOG do 13 de setembro), e motivada pola dispoñibilidade de postos formativos, a estacionalidade, a especificidade curricular da familia profe
sional correspondente, obra singular ou outras causas, requirirá a autorización expresa da Dirección Xeral de Formación Profesional e Ensinanzas Especiais, tras un informe do Servizo de Inspección Educativa. Na tramitación desta autorización seguirase o procedemento recollido na alínea a) do punto anterior. A resolución pola que se autorice ou rexeite a proposta de calendario e horario comunicaráselle ao centro educativo antes do inicio do período previsto para a realización da FCT.
5. Para a realización da FCT por parte do alumnado matriculado no réxime de persoas adultas ou traballadores matriculados no réxime ordinario, acreditando tal condición mediante contrato de traballo vixente durante o período previsto para o desenvolvemento da estadía formativa e subscrito con empresa distinta da titular do centro de traballo de acollida para realizar a FCT, o centro poderá propor un calendario e un horario flexible, cunha duración mínima de catro horas por xornada ao longo de cinco xornadas semanais, que estará fundamentado e contará coa autorización do Servizo de Inspección Educativa. Os centros remitiranlle á delegación provincial correspondente a solicitude e xustificación da súa necesidade segundo o procedemento previsto na alínea a) do punto 3 deste artigo. A resolución pola que se autorice ou rexeite a proposta de calendario e horario comunicaráselle ao centro educativo antes do inicio do período previsto para a realización da FCT.
6. En casos excepcionais, fundamentados nas especificidades dos sectores de actividade nos que se realiza e nos que se garante que o titor ou a titora do centro educativo realiza o seguimento das actividades do plan individualizado de FCT, o desenvolvemento do módulo de FCT poderase ampliar ata o 31 de agosto, cunha autorización da Dirección Xeral de Formación Profesional e Ensinanzas Especiais, tras un informe do Servizo de Inspección Educativa. Na tramitación desta autorización seguirase o procedemento recollido na alínea a) do punto 3 deste artigo. A resolución pola que se autorice ou rexeite a proposta de calendario e horario comunicaráselle ao centro educativo antes do inicio do período previsto para a realización da FCT.
Décimo cuarto.-Realización de FCT fóra da Comunidade Autónoma de Galicia.
A realización das actividades formativas do módulo de FCT en centros de traballo situados fóra da Comunidade Autónoma de Galicia, xustificada pola proximidade dos centros aos territorios doutras comunidades autónomas, pola imposibilidade de atopar postos formativos axeitados no territorio galego, por razóns de inserción laboral ou polo desenvolvemento do módulo no marco dunha estadía formativa fóra do Estado español, estará sometida ás seguintes disposicións:
1. O desenvolvemento do módulo de FCT en centros de traballo situados en comunidades autónomas limítrofes con Galicia nos cales a proximidade cos centros educativos permita o normal seguimento das actividades formativas por parte dos titores ou das titoras requirirá autorización do Servizo de Inspección Educativa. Os centros remitiranlle á delegación provincial correspondente, xunto coa documentación e a pro
gramación relativa á FCT, unha solicitude, segundo o modelo do anexo IV, en que se incluirá a xustificación razoada, engadindo copia dos anexos I e II. A delegación provincial, a través do Servizo de Inspección Educativa, segundo o modelo anexo IV, comunicaralle ao centro a correspondente resolución pola que se autorice ou rexeite a solicitude proposta, antes do inicio de período previsto no calendario de realización.
2. A realización das actividades formativas do módulo de FCT en centros de traballos doutras comunidades autónomas nos que o afastamento cos centros educativos dificulte o seguimento das actividades formativas por parte dos titores ou das titoras requirirá autorización expresa do Servizo de Inspección Educativa.
3. No caso recollido no punto 2, o coordinador ou a coordinadora de FCT do centro de procedencia iniciará contactos cun centro educativo situado no territorio de destino e que imparta o mesmo ensino que cursa o alumno ou a alumna, ou, no seu defecto, a mesma familia profesional, coa finalidade de que os directores ou as directoras dos centros educativos implicados asinen un acordo, segundo o modelo recollido para tal efecto como anexo V desta resolución, que determine o calendario e o horario propostos, así como o nomeamento dun titor ou unha titora do centro de acollida que se encargue da xestión e do seguimento do desenvolvemento do módulo de FCT. O titor ou a titora do centro de acollida elaborarán un informe final sobre o desenvolvemento do módulo de FCT por parte do alumnado acollido, ao que xuntará informe valorativo do titor ou da titora do centro de traballo, para o que se deberá utilizar o anexo II desta resolución, documento que servirá para que o titor ou a titora do
centro de procedencia avalíen o módulo. Así mesmo, o titor ou a titora do centro de acollida estarán encargados de atender e asesorar no centro educativo sobre os problemas que afecten ao alumnado no desenvolvemento do módulo, e de transmitirlle a información ao titor ou á titora do centro de procedencia. Os centros remitiranlle á delegación provincial correspondente, xunto coa programación da FCT, unha solicitude, segundo o modelo do anexo IV desta resolución, na que se inclúa a xustificación razoada, engadindo a documentación relativa ao alumnado afectado (anexos I e II) e o acordo do anexo V. O Servizo de Inspección Educativa remitirá aos centros a correspondente resolución, utilizando para iso o devandito anexo IV, antes do inicio do período previsto para a realización da formación práctica.
4. Este mesmo procedemento seguirase para aqueles alumnos procedentes de territorios doutras administracións educativas acollidos en centros de Galicia para realizar o módulo de FCT.
5. O desenvolvemento do módulo de FCT en centros de traballo situados fóra do territorio español estará sometida ao disposto na presente resolución e na normativa específica de ser o caso.
Décimo quinto.-Envío de documentación ao Servizo de Inspección Educativa.
1. Os centros educativos enviarán aos servizos de inspección educativa das delegacións provinciais da
Consellería de Educación e Ordenación Universitaria, dentro dos vinte días seguintes á realización da sesión de avaliación final de módulos (previa á FCT), ou de ser o caso, dez días antes do inicio da FCT, unha copia do anexo I (convenio específico) para a súa remisión á Inspección de Traballo.
2. Unha copia do plan individualizado de FCT (anexo II) quedará arquivada no centro ao dispor do Servizo de Inspección Educativa para a súa revisión.
3. O centro docente deberá informar a delegación provincial correspondente da Consellería de Educación e Ordenación Universitaria das posibles modificacións que se produzan nos convenios específicos de colaboración.
Décimo sexto.-Envío de datos de FCT á Dirección Xeral de Formación Profesional e Ensinanzas Especiais.
Antes do 30 de xuño de 2005, os centros realizarán o envío telemático dos datos relativos ao desenvolvemento da formación en centros de traballo durante o curso 2004-2005, a través da aplicación informática FCT-Xade.
Décimo sétimo.-Procedemento que se seguirá en caso de accidente ou sinistro na realización da FCT.
En caso de se producir accidente ou sinistro ao longo do desenvolvemento da FCT, os centros deberanllo comunicar mediante oficio escrito, e dentro dos sete días seguintes ao día do accidente ou sinistro, ao Servizo de Xestión Integrada de Recursos, Formación en Empresas e Orientación Laboral, da Dirección Xeral de Formación Profesional e Ensinanzas Especiais, xuntando copias compulsadas do anexo I en referencia ao alumnado ou á alumna en cuestión.
Décimo oitavo.-Titoría e seguimento da formación en centros de traballo.
1. O profesor-titor ou a profesora-titora do centro establecerán canles de comunicación coa persoa designada para realizar as tarefas propias do titor ou da titora do centro de traballo que garantan o seguimento e a avaliación do alumnado. Establecerá as visitas aos centros de traballo; en concreto, un mínimo de dúas visitas de seguimento, á parte das previas de xestión, para observar directamente as actividades que o alumnado realiza nel e rexistrar o seu propio seguimento. Este calendario poderase completar mediante a programación, por parte do titor ou da titora docente, de cantas visitas ou mecanismos de contacto considere oportunos para o correcto seguimento do alumnado que desenvolve a FCT.
2. O seguimento das actividades da FCT axustarase ao plan previsto por cada titor ou titora. Para iso, utilizarase o modelo recollido como anexo VI desta resolución, que se cubrirá en tres etapas e cunha tripla finalidade. Na primeira etapa, que se realizará inmediatamente antes do inicio de cada período previsto, o titor ou a titora do ciclo establecerá, en colaboración e baixo a supervisión do coordinador ou da coordinadora da FCT, unha previsión, sen determinación de datas, das visitas que se realizarán e dos gastos que soportará, con indicación dos motivos, centros de traballo que se van visitar, quilómetros que
se percorrerán e importes previstos, que será asinada polo titor.
Nunha segunda etapa, o documento someterase á aprobación do director ou da directora do centro, quen, mediante o seu visto e prace, autorizará a realización das actividades previstas.
Na terceira etapa, e á medida que desenvolve o plan de seguimento, o titor ou a titora irán recollendo as datas reais de realización das visitas, que xustificarán mediante sinatura ou selo dos centros de traballo visitados, así como os gastos realmente soportados. Por último, asinará a declaración da veracidade dos datos recollidos no documento.
3. Reservarase unha xornada cada quincena, segundo o plan individualizado de FCT recollido no anexo II desta resolución, para a recepción do alumnado no centro educativo por parte do profesor-titor ou da profesora-titora, realizando actividades de seguimento, asesoramento e apoio.
4. A compensación dos gastos ocasionados ao profesorado encargado do seguimento da formación en centros de traballo realizarase ao abeiro do establecido no Decreto 144/2001, do 7 de xuño (DOG do 25 de xuño), sobre indemnizacións por razón do servizo ao persoal con destino na Administración autonómica de Galicia. O devandito decreto establece que darán orixe a indemnización ou compensación, entre outras, as comisións de servizo para a realización dos cometidos especiais que se lle ordenen ao persoal con destino na Administración autonómica de Galicia e os desprazamentos dentro do termo municipal por razón do servizo.
5. Para poder ser compensados nos gastos que lles ocasione o seguimento, o profesorado encargado deberá contar con autorización expresa, por parte da dirección do seu centro educativo de destino. Esta autorización será manifestada mediante o visto e prace do director ou da directora, no modelo anexo VI desta resolución.
6. A compensación dos gastos ocasionados polas actividades de seguimento do módulo de formación en centros de traballo correspondentes a cada ciclo formativo poderá ser financiada con cargo aos orzamentos de gastos de funcionamento deses ciclos para o curso 2004-2005.
7. O coordinador de FCT realizará unha memoria do desenvolvemento das actividades de formación en centros de traballo por parte do alumnado do centro, na que se recollerán os principais datos e se informará o xefe de departamento e os centros de traballo sobre a execución do plan de visitas, o plan de recepción do alumnado no centro educativo, e as accións de divulgación dos programas formativos e de captación de novos centros de traballo. Esta memoria será sometida á aprobación por parte do Consello Escolar.
Décimo noveno.-Avaliación da formación en centros de traballo.
1. A avaliación da FCT será continua; é dicir, realizarase durante todo o proceso formativo correspondente, de acordo coa normativa reguladora do procedemento de avaliación dos ciclos formativos de for
mación profesional (Decreto 239/1995 e Orde do 16 de xullo de 2002, no DOG do 13 de setembro).
2. A avaliación do módulo da FCT ten por obxecto determinar a competencia profesional, entendida esta como a habilidade para realizar papeis ou postos de traballo aos niveis requiridos do emprego. Xa que logo, os métodos de avaliación deste módulo débense orientar a obter evidencia desa competencia.
3. Na avaliación deste módulo de FCT colaborará a persoa responsable designada por cada centro de traballo para o seguimento da formación do alumnado durante a estadía nel. Esta colaboración na avaliación expresarase mediante un informe valorativo da persoa responsable do centro de traballo (recollido no anexo II). Se a FCT tivese lugar en varias empresas, solicitarase un informe de cada unha delas.
4. O instrumento de seguimento e avaliación do módulo de FCT será a carpeta de seguimento e avaliación da FCT, que se lle entregará ao alumno ou á alumna ao inicio da estadía formativa.
5. Cada alumno ou alumna reflectirá nas follas semanais as tarefas que desenvolve na empresa. Farao de xeito breve e doadamente identificable, destacando, de ser o caso, as dificultades que atopou na realización da actividade, as circunstancias que as motivaron e cantas observacións que a nivel profesional ou persoal considere oportunas. As follas semanais de seguimento de actividades do alumno ou da alumna serán supervisadas polo profesor-titor ou a profesora titora durante a xornada quincenal destinada á acción titorial no centro educativo, con todo o alumnado que estea durante ese período realizando a FCT na empresa.
6. Unha vez rematado o período previsto para o desenvolvemento da FCT, cubertas polo alumno ou a alumna as follas semanais de seguimento (anexo III) e asinada a carpeta de seguimento e avaliación de FCT polo titor ou a titora do centro de traballo, a secretaría do centro formalizará a dilixencia de pechamento para validar a documentación de que consta a carpeta de seguimento e avaliación de FCT do alumnado (modelos de documentos e número de follas).
7. Correspóndelle ao Servizo de Inspección Educativa o seguimento e a avaliación dos plans individualizados de FCT coa folla semanal de seguimento, así como a análise dos resultados obtidos no desenvolvemento da FCT en cada un dos ciclos formativos de cada centro educativo.
Vixésimo.-Relación entre alumnado e centro de traballo ou entidade colaboradora.
1. A relación entre o alumnado e o centro de traballo ou a entidade colaboradora como consecuencia do convenio específico de colaboración para a realización das actividades do módulo profesional de FCT non terá, en ningún caso, natureza xurídica laboral ou funcionarial, de acordo co disposto no artigo 19 do Real decreto 1992/84, do 31 de outubro (BOE do 9 de novembro). Xa que logo, o alumnado non poderá percibir retribución ningunha do centro de traballo pola súa actividade formativa.
2. A entidade colaboradora non poderá cubrir, nin sequera con carácter interino, ningún posto de traballo
no cadro de persoal co alumnado que realice actividades formativas na empresa, agás que se estableza para tal efecto unha relación laboral de contraprestación económica por servizos contratados. Neste caso, considerarase que o alumno ou a alumna abandonan o programa formativo no centro de traballo, feito este que a entidade colaboradora deberá comunicar ao profesor-titor ou á profesora-titora do centro educativo, quen será quen llo notifique ao director ou á directora do centro educativo, e estes, pola súa vez, á delegación provincial correspondente da Consellería de Educación e Ordenación Universitaria. A devandita delegación provincial deberalle comunicar esta continxencia á Inspección Provincial de Traballo.
3. De acordo co disposto no Decreto 2078/71, do 13 de agosto (BOE do 13 de setembro), polo que se amplía o seguro escolar ao alumnado de formación profesional, o réxime de cobertura por accidentes dos alumnos e das alumnas nos centros de traballo será o establecido pola normativa vixente en materia de seguro escolar, e polos estatutos da mutualidade de tal seguro; todo iso, sen prexuízo das pólizas que a Consellería de Educación e Ordenación Universitaria subscriba para o seu ámbito de xestión, como seguro adicional para mellorar indemnizacións ou cubrir danos a terceiros ou responsabilidade civil.
Vixésimo primeiro.-Funcións e tarefas na xestión da FCT.
Para o desenvolvemento efectivo do módulo de FCT deberanse realizar as seguintes funcións:
1. O director ou a directora do centro educativo:
a) Acreditar ante a delegación provincial correspondente a existencia de convenios que garantan a realización da FCT do alumnado matriculado nos ciclos formativos.
b) Asinar os convenios específicos de colaboración coas empresas e asumir a responsabilidade da súa execución.
2. O coordinador ou a coordinadora de formación en centros de traballo, as establecidas no artigo 80 do Decreto 324/1996, do 26 de xullo.
a) Elevar á dirección do centro unha memoria anual, segundo se establece no punto 43 da Orde do 1 de agosto de 1997 (DOG do 2 de setembro) e no punto 18.7. da presente resolución.
b) Encargarse das relacións entre o centro educativo e a empresa por delegación do director ou da directora do centro.
c) Coordinar as accións dos titores e/ou as titoras, establecendo un plan de seguimento da FCT no que se inclúan os calendarios e os plans de visitas de cada un dos titores e das titoras (anexo VI), e as accións de divulgación do plan individualizado da FCT e de captación de novas empresas.
d) Procurar e seleccionar empresas co apoio do profesorado titor e tramitar toda a documentación relativa ás axudas económicas que procedan respecto á FCT, a través da dirección do centro.
3. O profesorado-titor responsable da FCT, as establecidas no artigo 59.2º do Decreto 324/1996, do 26
de xullo, na instrución 63 da Orde do 1 de agosto de 1997 e no artigo 8 da Orde do 16 de xullo do 2002, ademais das seguintes:
a) Proporlle, á dirección do centro educativo e ao coordinador ou á coordinadora de formación en centros de traballo empresas coas que proceda contactar para o desenvolvemento da FCT, detallando o seu perfil básico.
b) Establecer canles de comunicación coa persoa responsable designada polo centro de traballo para o seguimento do programa formativo, co fin de contribuír a que este programa se axuste á cualificación que se pretende.
c) Informar o seu alumnado do programa formativo de FCT que vai realizar en cada empresa e de todo o relacionado coas condicións e as características da súa realización, aspectos, condicións e criterios de avaliación do citado módulo.
d) Extraer datos e conclusións que realimenten as actividades, con especial atención a aqueles que suxiran a modificación da programación docente, do programa formativo ou que afecten á continuidade do convenio coa empresa, así como proporcionar os datos significativos que se lle requiran para a avaliación global do programa da FCT.
Vixésimo segundo.-A FCT en programas de garantía social.
O alumnado matriculado nas diferentes modalidades de programas de garantía social poderá realizar prácticas formativas en centros de traballo. A duración será a que se estableza na normativa reguladora destes programas.
En todo o referente á subscrición de convenios cos centros de traballo e outros aspectos da relación entre centros educativos e centros de traballo, observarase o disposto na presente resolución, así como aquelas instrucións que se poidan ditar.
Disposicións derradeiras
Primeira.-Os directores e as directoras dos centros educativos arbitrarán as medidas necesarias para que esta resolución sexa coñecida por todos os membros da comunidade educativa.
Segunda.-Os delegados ou as delegadas provinciais, a través dos servizos de inspección educativa e dos directores e as directoras dos centros educativos, garantirán o cumprimento do disposto na presente resolución e asesorarán os centros sobre o seu contido.
Terceira.-Esta resolución entrará en vigor o día da súa publicación no Diario Oficial de Galicia.
Santiago de Compostela, 2 de xullo de 2004.
Mª Pilar del Mar Pérez Marsó
Directora xeral de Formación Profesional
e Ensinanzas Especiais
Delegados da Consellería de Educación e Ordenación Universitaria
ANEXO VIII
Relación de ciclos formativos con 22 alumnos/as
por grupo
* Familia profesional: actividades agrarias.
CM Traballos forestais e de conservación do medio natural.
CM Xardinaría.
CM Explotacións agrarias extensivas.
CM Explotacións agrícolas intensivas.
CM Explotacións gandeiras.
CS Xestión e organización de recursos naturais e paisaxísticos.
CS Xestión e organización de empresas agropecuarias.
* Familia profesional: actividades marítimo-pesqueiras.
CM Mergullo a media profundidade.
CM Operacións de cultivo acuícola.
CM Operación, control e mantemento de máquinas e instalacións do buque.
CM Pesca e transporte marítimo.
CS Navegación, pesca e transporte marítimo.
CS Produción acuícola.
CS Supervisión e control de máquinas e instalacións do buque.
* Familia profesional: artes gráficas.
CM Impresión en artes gráficas.
CM Preimpresión en artes gráficas.
CS Produción en industrias de artes gráficas.
CS Produción e deseño editorial.
* Familia profesional: edificación e obra civil.
CM Acabados de construción.
CM Operación e mantemento de maquinaria de construción.
M2 Cubrición de edificios: lousas.
M2 Albanelaría.
* Familia profesional: electricidade e electrónica.
CM Equipamentos e instalacións electrotécnicas.
CM Equipamentos electrónicos de consumo.
CS Instalacións electrotécnicas.
CS Desenvolvemento de produtos electrónicos.
CS Sistemas de regulación e control automáticos.
CS Sistemas de telecomunicación e informáticos.
* Familia profesional: fabricación mecánica.
CM Mecanizado.
CM Soldadura e caldeiraría.
CS Produción por mecanizado.
CS Construcións metálicas.
* Familia profesional: hostalaría e turismo.
CM Cociña.
CM Pastelaría e panadaría.
CS Restauración.
* Familia profesional: imaxe persoal.
CM Perrucaría.
CM Estética persoal e decorativa.
CS Estética.
* Familia profesional: industrias alimentarias.
CM Elaboración de produtos lácteos.
CM Elaboración de viños e outras bebidas.
CM Conserveira vexetal, cárnica e de peixe.
CS Industria alimentaria.
* Familia profesional: madeira e moble.
CM Fabricación á medida e instalación de carpintaría e moble.
CS Produción de madeira e moble.
CS Desenvolvemento de produtos de carpintaría e moble.
* Familia profesional: mantemento de vehículos autopropulsados.
CM Carrozaría.
CM Electromecánica de vehículos.
CS Automoción.
* Familia profesional: mantemento e servizos á produción.
CM Montaxe e mantemento de instalación de frío, climatización e produción de calor.
CM Instalación e mantemento electromecánico de maquinaria e condución de liñas.
CS Desenvolvemento de proxectos de instalacións de fluídos, térmicas e de manutención.
CS Mantemento de equipo industrial.
CS Montaxe e mantemento de instalacións de edificio e proceso.
* Familia profesional: química.
CM Laboratorio.
CS Análise e control.
CS Industrias de proceso químico.
* Familia profesional: sanidade.
CM Coidados auxiliares de enfermaría.
CM Farmacia.
CS Anatomía patolóxica e citoloxía.
CS Saúde ambiental.
CS Laboratorio de diagnóstico clínico.
CS Próteses dentais.
CS Dietética.
CS Audioprótese.
* Familia profesional: servizos socioculturais e á comunidade.
CM Atención sociosanitaria.
* Familia profesional: téxtil, confección e pel.
CM Confección.
CS Patronaxe.
* Familia profesional: vidro e cerámica.
CM Operacións de fabricación de produtos cerámicos.
CONSELLERÍA DE XUSTIZA, INTERIOR E ADMINISTRACIÓN
LOCAL